Fra Spirit, oktober 2002

MOTORPSYCHO
It's A Love Cult
(Columbia/Sony)
4/6

Herr Gebhardt, herr Sæther, herr Ryan - dere skjemmer oss bort. I en musikkverden hvor snart enhver artist bruker tre år på å pusse nesen, vanker det hvert eneste år gode nyheter fra Motorpsycho-hold;
selvstendige album med egen identitet, retning og hold. De lager så å si aldri ett hundre prosent perfekte plater, men kontinuiteten i produksjonen deres er på høyde med et hvilket som helst av sin tids verdens beste rockband. Årets utgave er strippet for de mest barokke tendensene på forgjengeren Phanerothyme, men er på mange måter like intrikat. Om det er noe album i Motorpsycho-katalogen det minner om, må det være Blissard (1996) men nei, forresten, la meg trekke det tilbake. It's A Love Cult er faen ta meg Motorpsychos samtidsrock/post-postrockplate, og midtpartiet knuser The Flaming Lips og Mercury Rev. Alt dette pakket inn mellom to fantastiske poplåter: Åpningskuttet «Überwagner or A Million Bubbles in my Mind» (selvironisk «anthem»-rock, The Who møter Can, hurra!) og avslutningssporet «Composite Head» (psykedelisk solskinns-boogie, The Allman Brothers møter The Nazz, hurra!). At Motorpsycho ikke har noen stor vokalist å skilte med, er i denne sammenhengen et luksusproblem. Og spar meg for sutring om at de er for produktive! Hva er det du vil ha; testpanel-godkjent rock?
Morten Ståle Nilsen

/'
-